**Тэма: Беларусь і беларускі народ у творы У. Караткевіча “Зямля пад белымі крыламі”**

**Мэта**: садзейнічаць узбагачэнню ведаў сямікласнікаў па культуры і традыцыях беларускага народа; развіццю творчых здольнасцей вучняў; выхаванню ў іх цікавасці да культур­най спадчыны, любові да зямлі продкаў, пачуцця нацыянальнай годнасці.

**Абсталяванне**: падручнік для VII класа, малюнкі да нарыса, рэчы і прылады беларускіх сялян (ручнікі, посцілкі, вырабы з саломкі, з дрэва, гліняны посуд).

**Форма  ўрока: абагульняючы урок**

**Эпіграф: Любіце гэтую сваю святую зямлю аддана і да канца. Іншай вам не дадзена, дый не патрэбна *(Уладзімір Караткевіч).***

**Х о д    у р о к а**

**I.** **Стварэнне эмацыянальнага настрою.**

**Гучыць песня I. Лучанка на словы Якуба Коласа «Мой родны кут».**

**II.** **Пастаноўка мэты ўрока**

*Прыкладны адказ: прааналізаваць твор, здабыць новыя веды па тэме ўрока*

**Уступнае слова.**

**Настаўнік.** Куды б ні закінуў нас лёс, якія б экзатычныя краявіды мы ні пабачылі, нас заўсёды клічуць да сябе беларускія лясы і палі, азёры і рэкі. Чым жа так прываблівае родная зямля? Напэўна, не толькі сціплай і някідкай прыродай, але і сваёй мовай, казкамі і легендамі. Найвялікшы скарб нашага краю – людзі, якія жывуць тут. Уладзімір Караткевіч заклікаў усіх нас любіць “Зямлю пад белымі крыламі”, сваю Маці-Беларусь *(зачытвае эпіграф).*

Кожнаму, хто хоча ўсвядоміць сябе беларусам, трэба звяртацца да гісторыі, да спадчы­ны свайго народа. Культурны чалавек павінен ведаць, дзе яго вытокі, адкуль ён родам, якжылі яго дзяды і прадзеды, як сустракалі гасцей, якія мелі звычаі і традыцыі. А даведацца пра гэта нам дапаможа  «Зямля пад белымі крыламі» Уладзіміра Караткевіча.

**- Як вы думаеце, чаму У. Караткевіч даў свайму твору  назву «Зямля пад белымі крыламі»?**

Так, зараз вясна. Над усёй нашай краінай, наставіўшы белыя ветразі крылаў, планіруюць буслы. Буслы – сімвалы Беларусі. Яны прыгожа ляцяць над нашай зямлёй, над намі і нашымі хатамі. Іх многія і многія тысячы. Гнёзды паўсюль. І таму мне здаецца, што ў гэтыя – і не толькі ў гэтыя – дні зямлю нашу, Беларусь, можна назваць “зямлёю пад белымі крыламі”.

**- Скажыце, калі ласка, якія яны, тыя людзі, што жывуць на “Зямлі над белымі крыламі”** (адказ вучняў)

- А давайце зараз паслухаем верш народнага паэта Беларусі Рыгора Барадуліна і давелаемся, якія ж беларусы на яго думку.

***Чытанне верша Р. Барадуліна «Мы –беларусы»***

**Настаўнік** Сціплы, чулы і гасцінны беларускі народ. Наш край –багаты, шчодры і прыгожы. Славіцца ён народным мастацтвам, сваімі майстрамі.  І сёння мы следам за Уладзімірам Караткевічам наведаемся ў беларускую вёску.

**III. Прадстаўленне творчых заданняў.**(на аснове падручніка і дадатковай літаратуры).

**- Якая яна беларуская вёска?** (адказ вучняў)

- Давайце знойдзем апісанне беларускай вёскі ў творы! **(с. 173-174)**

**1.Родная веска мая!**

**•  А) Апісанне беларускай вёскі**

**Вучань**. Вось яна, вёска. 20-30 двароў – гэта ўжо вёска. Ёсць, праўда, і вялікія вёскі, двароў на 1500, такія, як Рубель на Століншчыне. Але іх мала, напэўна, некалькі соцень, не больш.

         За выключэннем некаторых раёнаў Палесся, беларускую хату ніколі не беляць знадворку, толькі ўнутры. Але старая беларуская вёска тым не менш мае нейкі дужа мілы, задумлівы і паэтычны каларыт, дзякуючы прысадам вялікіх дрэў на вуліцах і ў завулках, векавым дубам на сядзібах, вялізным дзічкам на былых межах, і, урэшце таму, што амаль адразу абавязкова відаць лясы ці пералескі, што калі не тут жа, то непадалёку – рака, рачулка ці возера. Шмат зеляніны, шмат вады, шмат неба над галавою.

**Настаўнік** І традыцыі ў вёсцы былі свае, асабліва ў дачыненні да будаўніцтва.

**- Якія ж гэта традыцыі?**

**Так як наш твор скарочаны, мы знойдзем больш дакладнае апісанне на слайдзе.**

• Б) Талака

         **Вучань**. У нас хату часта будуюць талакою. “ Без талакі – як без рукі!” – так вобразна ахарактарызаваў народ неабходнасць і значнасць узаемадапамогі ў ранейшай беларускай вёсцы. Талака надавала своеасаблівасць і прывабнасць сялянскай гаспадарчай дзейнасці і побыту. Шчырасць і спагада ў адносінах да другога чалавека, гатоўнасць у любы час прыйсці на дапамогу іншаму заўсёды былі адметнай рысай характару беларускага селяніна.

А давайце ўспомнім, як выглядала хата знадворку?

**• В) Апісанне хаты знадворку**

**2. Просім, госцейкі, у хату**

**Настаўнік** А цяпер посім у  беларускую хату. Уявім сабе, што мы зайшлі ў адну з вясковых хат.

**- Што мы там бачым?**

**• А) Апісанне хаты**

**Вучань** Спачатку трапляем у сенцы – памяшканне перад жылым пакоем, якое служыць для гаспадарчых мэтаў. Тут могуць стаяць вёдры, цэбры, кашы і г. д. Дзверы насупраць вядуць у камору, дзе месцяцца рэчы для гаспадаркі. Другія дзверы вядуць у так званую халодную хату. Сюды выносілі кросны. Да халоднай паловы рабілі прыбудову. Адсюль, дзе елі летам, куды ўзімку бралі маладняк жывёл, быў уваход у хату. Ля ўвахода, справа, мыцельнік, месца для мыцця посуду і кухонных рэчаў. Пасля печ. За печчу, па правай сцяне - пол. Пад полам складалі розныя рэчы. Але ўжо тады замест пола часта стаялі шырокія ложкі. Уздоўж астатніх дзвюх сцен ішлі шырокія лавы. Перад лаўкамі – стол. Ля той сценкі, дзе дзверы, стаялі куфры і – узімку – гаспадыніны кросны.

**Настаўнік**. Беларус думаў і заўсёды дбаў аб прыгожым. Рукамі нашых продкаў створана шмат прыгожых рэчаў, сапраўдных твораў мастацтва. Традыцыйна прадметы гаспадаркі  былі самаробныя. Калі селяніну патрэбны былі саха, плуг, калёсы, бочкі  - рабілі; а спатрэбіцца палатно, коўдра, посцілкі альбо ручнікі – ткалі. Упрыгожванні, якія ткаліся на кроснах, - сапраўдны цуд ткацкага майстэрства. Асобна можна спыніцца на ручніках.

**• А) Ручнікі**

**Настаўнік** У побыце беларусаў ручнікі займаюць асаблівае месца. Ручнік суправаджаў чалавека ад нараджэння да смерці. Без яго не абыходзіліся самыя важныя этапы чалавечага жыцця.

**- Якія ж гэта этапы?**

Ручнікі ткалі даўжынёй ад трох да пяці метраў, аздабляючы па канцах раслінна-геаметрычным арнаментам, не паўтараючы адзін аднаго. Але ручнікі не толькі ткалі, а і аздаблялі прыгожай вышыўкай. Сюжэтаў было шмат. Узоры на ручніках – зашыфраваная гісторыя жыцця народа. Кожны ўзор нешта абазначаў, толькі трэба было ўмець чытаць. Ручнікі – гэта аповесць пра жыццё народа і яго працу, пра шчасце і каханне, мары і спадзяванні.

Вядома, напрыклад, што голуб і галубка лічацца сімвалам кахання і сустракаюцца ў арнаменце вельмі часта. У залежнасці ад таго, як яны вышыты, абазначаць маглі многае. На нашым ручніку бачым голуб ідзе за галубкай – гэта азначае першае знаёмства хлопца з дзяўчынай. Каханне толькі пачынаецца. Далей бачым дзве птушкі павернуты галоўкамі адна да адной – каханне ў самым росквіце. Калі ж птушкі павернуты ў розныя бакі – каханне скончылася.

- Скажыце, а што, акрамя ручнікоў, маглі ўпрыгожваць арнаментам? **(Адзенне і яго элементы)**

Давайце зараз праслухаем верш, дзе якраз і расказваецца пра адзін з элементаў адзення.

**• Б) Выразнае чытанне вучнем верша М. Багдановіча “Слуцкія ткачыхі”.**

***Удкладненне пра пояс: слуцкі пояс лічыўся прыкметай высакароднага паходжання і яго наяўнасць паказвала на дабрабыт уладальніка, паясы мелі вялікі кошт і перадаваліся ў спадчыну.***

***ФІЗКУЛЬТХВІЛІНКА***

Трошкі мы стаміліся –

Але не зусім...

Вочкі ў нас закрыліся.

Дапаможам ім?!

Будзе ў нас зарадка

Зараз для вачэй.

Каб была разрадка,

Зробім ТАК хутчэй.

Вочы паднімаем,

Але не глядзім.

Потым – апускаем.

Так карысна ім.

У бакі паводзім,

Ўверх і ўніз яшчэ.

Разы тры так зробім –

І вачам лягчэй.

Пальчыкі ўсталі –

Трэба адпачнуць.

Імі памахалі,

Каб цяжар струснуць.

Вось цяпер – працягнем!

Вас чакае ўрок.

Навукай загружайце

Розум свой і зрок.

**3. Хлеб і да хлеба!**

**Настаўнік** Любую сялянскую хату немагчыма ўявіць без печы. Печ –гэта цеплыня. Дзе печ – там і гарачая смачная ежа. I ў першую чаргу –хлеб. Хлеб выступае як сімвал жыцця ў многіх народаў. Хлеб абагаўлялі. Кінуць яго лічылася за смяротны грэх. Хлеб дае сілу чалавеку для жыцця і працы. На Беларусі з даўніх часоў навучыліся выпякаць хлеб.

- А ўспомніце пагаворку пра хлеб. Хлеб усяму…. ***(галава)***

**А давайце даведаемся, што пра хлеб піша У. Караткевіч?**

**• A) Хлеб с. 181**

**Вучань** Хлеб – аснова ўсяго.   Беларус любіць чорны хлеб і сумуе па ім, трапіўшы туды, дзе яго няма. Так што хлеб у нас жытні, вельмі духмяны. Пякуць яго на капусных або кляновых лісцях, а пасля, спырснуты вадою, астывае хлеб пад ручніком, напаўняючы хату найлепшым у свеце пахам.

***Вучаніца чытае верш П. Панчанкі “Хлебныя словы”***

**Настаўнік. Скажыце, а што лічылі другім хлебам у беларусаў?**

• Б) Бульба

**Вучань**. Бульба – другі хлеб. Беларусы ведаюць каля тысячы страў з бульбы. Ад звычайнай, печанай на начлезе, да клёцак, да бульбы, фаршыраванай сушанымі грыбамі і запечанай у гарачай печы. Апісаць усе спосабы немагчыма. Але і проста вараная, з падгарэлымі вяршкамі яна – дзіва.

**Настаўнік** Беларус заўсёды любіў ды і цяпер любіць смачна паесці. Гэта падмацоўваецца ўсім зместам твора. Ул. Караткевіч удакладняе, што на куццю на стол ставілася 12, 18, а то і 24 стравы. I кожную з іх трэба было пакаштаваць. У беларуса былі хлеб, бульба і да бульбы.

* **А якія яшчэ стравы нашай нацыянальнай кухні згадвае У. Караткевіч?**

**• А) Першыя стравы**. (“капуста”з кіслай або свежай капусты, поліўка, панца – пярловы суп з грыбамі, лапша з курынымі патрахамі, шчаўе, халаднік з халодным мясам і гуркамі і інш.)

**• Б) Другія стравы**. (розныя кашы, калдуны, яешня, мачанка з блінамі, рыба, сала, верашчака і інш)

**Настаўнік** Цікавая гісторыя назвы “верашчака”. Яна абазначала і першае блюда, і другое. Давайце звернемся да тлумачальнага слоўніка і знойдзем значэнне гэтага слова.*(Зачытваецца вучнем са слоўніка).*

* **А ці цікава вам, як гатуецца гэтая страва?**

**У** каструлю з ручкай наліць 4 часткі вады, 1 частку хлебнага квасу, давесці да кіпення. Спасіраваць пшанічную муку, развесці яе вадою і 5 хвілін паварыць. Абсмажыць кавалачкі сала з цыбуляй і сельдэрэем. Усыпаць у каструлю прыгатаваную муку, перакласці туды ж сала і паставіць на 5 хвілін у духоўку.

Вось такі нескладаны рэцэпт.

**Настаўнік**. Таксама нашы продкі вялікую ўвагу ўдзялялі і напоям.

**- Якія з іх былі найбольш распаўсюджанымі ў паўсядзённым побыце беларусаў?**

**• В) Hanoi (кісялі, узвары, мёд, бярозавік, хатняе піва, наліўкі, віно, квас).**

**4.Вялікдзень.**

**Настаўнік**. У нашага народа было шмат цудоўных старадаўніх звычаяў і абрадаў. **Якое свята мы будзем адзначаць у гэтую нядзелю? *(Вялікдзень.)***

- Скажыце, а што вы ведаеце пра падрыхтоўку і правядзенне гэтага свята?

**• А) Вялікдзень. Вербная нядзеля.**

Вялікдзень мог адзначацца з красавіка па 8 мая. Пачынаецца святкаванне з Вербнай нядзелі. У царкве ў гэты дзень асвячаюць галінкі вярбы, што сімвалізуюць пальмавыя, з якімі народ сустракаў Хрыста пры яго ўездзе ў Іерусалім:

Не я б'ю, вярба б'е.

За тыдзень – Вялікдзень.

Будзь здарова, як вада,

Багата, як зямля.

**• Б) Перадвелікодны тыдзень.**

Следам за Вербніцай пачынаецца перадвелікодны тыдзень («страстная седмица»):

чысты панядзелак;                чысты чацвер;

вялікая пятніца;                     вялікая субота;

Уваскрэсенне Хрыстова.

**- А што кажуць, пры сустрэчы на Вялікдзень?** (Хрыстос уваскрос! Сапраўды ўваскрос!)

А зараз, падводзячы вынікі нашага ўрока, я прапаную вам конкурс эрудытаў, каб праверыць як вы засвоілі змест твора Ул. Караткевіча “Зямля пад белымі крыламі”

**V. Конкурс эрудытаў.**

**1. Назавіце вясновае свята, якое адзначаецца перад Вялікаднем.** *(Благавешчанне. «На Благавешчанне дзеўка касу не пляце, птушка гнязда не ўе». У народзе яно лічылася днём надыходу вясны.)*

**2. Якое свята адзначаецца праз тыдзень пасля Вялікадня?** *(Радаўніца –пасха памерлых.)*

**3. Назавіце летнія святы**. (Прачыстая, або Успенне –спеюць розныя плады; Спас –яблычны, мядовы, арэхавы.)

**4. Якія вы ведаеце восеньскія святы?** *(У кастрычніку –Пакровы; тыдзень перад Пакровамі называецца бабіным летам; у лістападзе –Дзяды: агулънае памінанне нябожчыкаў.)*

**5. Назавіце самае значнае зімовае свята.** *(Каляды.)*

**6. Што вы ведаеце пра Каляды?** *(Святкаванне Каляд звязана з сустрэчай Новага года. На працягу двух тыдняў працавацъ лічылася грахом, удзенъ рабілі толькі самае неабходнае, вечарамі адпачывалі. Асноўны абрад –калядаванне, моладзь ладзіла святочныя вечарынкі з песнямі, гульнямі, варожбамі.)*

**VII. Творчасць.**Вучні складваюць сінквейны  на тэму “**Вялікдзень**”.

Узор выканання

**Яйкі (куліч)**

**Вясёлае, цікавае**

**Гулялі, спявалі, плясалі**

**Вялікдзень – цікавае народнае свята**

**Урачыстасць (свята)**

**VIII. Рэфлексія.**

         **Настаўнік**. Давайце з вамі падвядзем вынікі ўрока.

- Ці дасягнулі мы пастаўленых мэт?

Звярніце ўвагу на вашыя парты. У кожнага з вас на іх ляжыць папяровы бусел. Я прапаную вам напісаць на гэтых буслах адно свова, якое асацыіруецца ў вас з беларусамі, або з Беларусю.

Хто будзе гатовы, можаце прыклеіць свайго бусла на нашу імправізаваную Беларусь.

- Вось і над нашай Беларусю залёталі гэтыя цудоўныя птушкі. Можна сказаць, што ў нас атрымалася “Зямля пад белымі крыламі”!

**IX. Дамашняе заданне.**Прачытаць твор Дайнекі «Меч князя Вячкі»

**X. Вынікі.**Выстаўленне адзнак!

Дзякуй вам за працу! Усяго вам добрага!